રસની સિઝન પધારી રહી છે. રાજફળ કેરી પ્રત્યે આપણને અનુરાગ છે. આયુર્વેદના ગ્રંથ ‘અષ્ટાંગ હૃદયમ્’ની શરૃઆતમાં વાગ્ભટ્ટ લખે છે કે, પ્રત્યેક રોગના મૂળમાં રાગ છે. રાગને ઑપરેશનલ એનર્જી રજસ સાથે લેવાદેવા. ઉગ્રતા, અક્ષમા સિવાય રાગને રુષ કહે છે. જેનંુ એક બારણું રોષ તરફ ખૂલે ‘ને બીજું રસ બાજુ પડે. દુર્ગા સપ્તશતીમાં જે ચંડ છે તે રાગ. ઇંગ્લિશમાં પેશન. આ શબ્દ ત્યાં ચૌદમી સદી સુધી અનુભવમાંથી પસાર થવા માટે ‘ને ખાસ કરીને સફરિંગ માટે જ વપરાતો. છેક ૧૫૮૦ પછી એ દૈહિક પ્રેમ માટે વપરાતો થયો. રાગપ્રદ વાત એ છે કે પેશનના મૂળમાં આકર્ષણની વાત છે. આધુનિક વિજ્ઞાન સેઝ અસ્તિત્વનો એકએક કણ અન્ય પ્રત્યેક કણને આકર્ષે છે ‘ને તેના પરત્વે આકર્ષાઈ રહ્યું છે. ભારતીય દર્શનશાસ્ત્ર ઉવાચ દરેક આત્મા એકબીજા સાથે જોડાયેલો છે ‘ને તે તેમ કરીને સર્વેના આદિ આત્માને આકર્ષે છે, વત્તા કુલ આત્મા તરફ આકર્ષાય છે.